Għaqda Mużikali - Sant'Anna A.D. 1994 IL-PARROĊĊA DEDIKATA LIL SANT'ANNA Generalment, meta kienet tkun ser titwaqqaf parroċċa kienet tingħażel bħala titular xi waħda mill-kappelli antiki li jkun hemm fil-lokal, u f'Wied il-Għajn kien. hemm diversi. Żgur li nsibu seba' kappelli, nibda b'dik tal-Madonna tad-Dawl (1740), Sant'Antnin (1675), Il-Madonna taċ-Ċintura, San Gejtano (1657), Il-Madonna tar-Rużarju (1856) u dik ta' San Ġużżepp (1920). Minkejja dawn, xorta waħda fl-1895 fi Triq La Sengle ġiet mibnija knisja żgħira li ġiet dedikata lil Sant'Anna. Il-kuntratt ta' l-art sar fid-19 ta' April 1895 quddiem in-Nutar Giuseppi Rossi. L-art kienet proprjeta' tal-Kapitlu ta' l-Isla. Biex inbniet din il-knisja l- ispejjes tħallsu mill-istess Kapitlu. Allura kien bix-xieraq li jagħżlu t-titular huma. L- għażla waqgħet fuq Sant'Anna, omm il-Madonna. Il-Kapitlu beda jieħu ħsieb il-quddies u l-festa ta' Sant'Anna f'din il-kappella. Wied il-Għajn, post ta' villeġġjatura għan-nies ta' Ħaż-Żabbar kif ukoll tal-Kottonera beda jsir aktar popolat. Ħafna bdew liżommu r-residenza tagħhom tul is-sena kollha. Minħabba dan, l-isqof Mauro Caruana, fl-1918, għamel din il-knisja viċi-parroċċa u bħala l-ewwel viċi-parroku nsibu lil Dun Eleazzaro Balzan. Dan dam iservi bħala viċl- parroku f'Wied il-Għajn sa ma ġie maħtur Kappillan tal-Kalkara. Bħala viċi-parroki warajh kien hemm Dun Karm Diacono (1925-29), Dun Alwiġ Psaila (1930-35), Il-Kanonku Dun Ġużepp Mari (1936-43) u Dun Tarcis Agius (1943-49). Nhar il-15 ta' Marzu 1949, fid-digriet tiegħu Mons. Arċisqof Gonzi waqqaf il-knisja dedikata lil Sant'Anna bħala parroċċa. Din kienet l-ewwel parroċċa li saret fil-Veskovat ta' Mons. Mikiel Gonzi. L-Ewwel Kappillan kien Dun Tarcis Agius li kien viċi kurat. Dan l-ewwel kappillan wettaq ħidma liema bħala tul it-tmexxija tiegħu. Kien dan il- Kappillan li ħaseb biex jakkwista biċċa art mingħand il-Markiża Maria Apap Bologna biex tiġi mibnija parroċċa ġdida. Il-kuntratt sar fit-18 ta' Marzu 1951 waqt li t-tqegħid ta' l-ewwel ġebla sar mill-isqof Emmanuel Galea fid-9 ta' Awwissu 1953. Il-pjanta kienet magħmula minn Vincenzo Bonello u l-Perit William Micallef. Ix-xogħol tal-bini dam sejjer ħafna u f'xi żmien kien hemm problemi ta' finanzi, tant li meta leħaq Kappillan Dun Ġuzepp Carabott (1964) saru xi modifikazzjonijet fil-pjanti biex il-pjan tal-bini tal-paroċċa jitwettaq. Wara għoxrin sena din tlestiet u llum wieħed jara il-parroċċa żżejjen liċ-ċentru tal-Bajja ta' Wied il-Għajn. Ta' min isemmi ħidma oħra li twettqet mill-Kappillan Dun Tarcis Agius fl-1947 meta kien hu li ordna l-istatwa ta' Sant'Anna f'Bolzano. Kien huwa stess li tela' l-Italja u ta daqqa ta' skarpell biex inbdiet tinħadem. Waslet f'Malta f'Awissu 1947 u tħallset minn ċertu Spiru Vella mill-Birgu. Meta waslet Malta kienu daħħluha fuq barkun imżejjen fil-bajja ta' Wied il-Għajn u ġiet imtella' proċessjonalment minn Spiru Vella u wliedu li kienu fost dawk li refgħu l-istatwa. Il-pedestall ġie mħallas minn Carmelo Grima miż-Żejtun u ġie jiswa Lm 300 u nħadem mill-istess Ferdinando Stuflesser li ħadem l-istatwa f'Bolzano.